
Susan Napier er tidligere journalist og manusforfatter og begynte å skrive romantiske fortellinger etter at de to sønnene hennes ble født. Hun bor i Auckland på New Zealand sammen med sin journalistektemann, som stadig bidrar med ny inspirasjon til alle de mannlige romanfigurene hennes, samt to temperamentsfulle katter. Hun ble født på valentinsdagen, og Susan føler dermed at det var skjebnebestemt at hun skulle skrive romantiske historier. Susan liker å skrive tradisjonelle fortellinger med en liten vri og mener at man må beholde troen på kjærligheten for å klare å holde liv i romantikken. Dette gjelder ikke bare for den typen romantikk som bøkene hennes handler om, men også i hverdagen, for den typen kjærlighet er med på å bygge varige forhold. Susan har familie over hele verden, noe som er heldig, siden hun liker å reise og oppleve nye ting. På denne måten får fantasien hennes stadig påfyll, og hun får stadig vekk ideer til nye bøker.


FØRSTE KAPITTEL

Hun kunne alltids skylde på Paris.

Strålende, elegante, skamløse, storslåtte, lokkende Paris. Alle elskendes by, hvor selve luften man pustet inn var full av romantikk. Det var en kraftig blanding som bergtok sansene og fikk blodet til å koke. Bare det å befinne seg i Paris var en tydelig invitasjon til å oppføre seg lettsindig.

Og Paris på Bastilledagen la forholdene enda mer til rette for å la alle hemninger fare og være vågal, fri og modig. Hele byen kastet seg ut i en euforisk feiring av det berømte opprøret, og den brennende hetebølgen som skyllet over byen bidro til å øke den oppildnede stemningen, med festligheter som fortsatte utover i nattetimene. Det å oppføre seg med uvøren løssluppenhet og la seg feie med i øyeblikkets lidenskap hadde vært en viktig del av opplevelsen.

Jo, Paris hadde definitivt skylden. For hva hadde vel en uerfaren turist fra New Zealand å stille opp mot de sofistikerte knepene til den mest forførende byen i verden?

Veronica Bell åpnet sakte glassdøren som delte av soverommet fra resten av leiligheten og listet seg på tå over det polerte eiketregulvet mens hun presset sandalene og det flortynne heklede sjalet mot brystet. Hun hørte hvordan hjertet hamret nervøst under silketoppen mens hun febrilsk forsøkte å orientere seg og oppdaget plutselig at vesken hennes ikke lenger lå der hun hadde lagt den fra seg.

Hun måtte innrømme for seg selv at minnet om kvelden i forveien, som hadde vært hennes siste kveld i den franske hovedstaden, ikke akkurat var krystallklart. Med en rask bevegelse strøk hun bort en bustete, mahognifarget hårlokk fra pannen mens hun forsøkte å dempe en bølge av panikk som truet med å skylle over henne med tanke på den skandaløse risikoen hun hadde tatt kvelden i forveien. Akkurat nå var hun nødt til å konsentrere seg om det viktigste problemet – nemlig å komme seg ut herfra med verdigheten i behold.

Det var så vidt morgengry, og de tykke gardinene var trukket for og hindret lyset i å slippe inn i rommet. Veronica vurderte om hun skulle ta sjansen på å slå på en lampe da hun plutselig fikk øye på vesken sin ved siden av gulvteppet. Med nervøse fingre kjente hun at passet fremdeles lå trygt forvarte inni den lille, paljettbesatte skuldervesken. Takk gud! Hun listet seg de siste meterne mot ytterdøren.

En svak rasling, etterfulgt av en dyp, brummende lyd lik det advarende knurret til et farlig rovdyr, fikk henne til å stoppe opp midt i en bevegelse. Hun snudde seg forsiktig mens hjertet banket engstelig.

En glipe i gardinet kastet en lang, gul finger av lys over gulvet mot stedet hvor lyden kom fra. Gjennom de firkantede rutene i glassdøren så hun den store sengen og den solbrune kroppen som lå blant tilfeldig draperte, hvite og sammenfiltrede bomullslakener.

Den knurrende lyden var der igjen, og hun så på med skyldbevisst fascinasjon da veltrente muskler slet seg fri fra lakenets kvelende grep og avslørte bulende bicepser og en solbrun kropp som glinset av svette.

Han var enda med overveldende vakker naken enn han hadde vært i den dyre designerjeansen og T-skjorten. Det var utrolig å tenke på at hun hadde klart å fange seg et slikt prakteksemplar til å spille hovedrollen i hennes rosenrøde, romantiske fantasi om en heftig kjærlighetsaffære i Paris. Hun minnet seg selv på at det hadde vært begjæret, og ikke kjærligheten, som hadde stått for manuset. Den søte, romantiske komedien hun hadde forestilt seg på forhånd, hadde blitt til et adrenalinpumpende actioneventyr, og helten hadde på alle måter innfridd forventningene.

Det mørke håret hans beveget seg mot puten, og Veronicas puls økte takten. Varmen strømmet gjennom årene og kroppen strammet seg i spenning. Munnen ble tørr mens hun febrilsk forsøkte å komme på noe passende å si som passet til personligheten til kvinnen hun hadde latt som hun var.

Dessverre så det ut til at alt motet hun hadde vært i besittelse av kvelden i forveien, hadde forlatt henne idet hun hadde åpnet øynene noen minutter tidligere. Det hadde ikke vært meningen at hun skulle sovne. Fantasien hennes inkluderte ikke keitete høflighetsfraser dagen derpå.

Panikken la seg da det gikk opp for henne at bevegelsen hans kun skyldtes at han skiftet stilling i søvne. Han trakk puten mot seg, og det silkemyke, ravnsvarte håret hans bredte seg ut over de kraftige skuldrene mens han la seg til ro igjen. Han minnet om en tilfreds hannløve, vel vitende om den naturlige overlegenheten i sin egen styrke.

Sammenligningen fikk Veronicas kinn til å blusse, og hun visste at minnet om det de hadde delt, var noe hun kom til å ta med seg som en usynlig suvenir tilbake til New Zealand om en måned som et bevis på at hun faktisk hadde hatt mot og frekkhet nok til å gjøre drømmene sine til virkelighet.

Hun hastet mot døren. Etter å ha strevet en stund med den tunge låsen ga den endelig etter. Lyden metallet laget idet døren gled ufrivillig opp, fikk henne til å krype sammen.

Veronica klarte ikke å motstå et siste, stjålent blikk over skulderen. Uforsiktig nok slapp hun døren litt for tidlig, og den lukket seg med et kraftig smell som gjallet i den tomme trappeoppgangen.

Hun stormet ned trappen mens de bare føttene klasket hardt mot trinnene. Da hun hadde nådd andre etasje, gravde hun febrilsk i vesken etter nøkkelen. Hun skalv slik på hendene at den lille metallnøkkelen nesten var umulig å få inn i låsen. Veronica bannet og lyttet engstelig etter lyden av løpende føtter fra etasjen over.

Hun ønsket ikke at han skulle vite hvor hun bodde. Han hadde ingen anelse om at ferieleiligheten hun hadde leid, faktisk lå like under nesen hans. Da han hadde tatt henne med seg til leiligheten sin tidligere samme morgen, hadde hun nesten boblet over da hun fant ut at hans leilighet faktisk lå i samme bygning som hennes. Sunn fornuft hadde forhindret henne i å fortelle ham om det morsomme sammentreffet mens han tastet inn koden på døren til den vakre, gamle bygningen i rue de Birague.

Fremdeles høy på champagne og spenning etter den farefulle flukten fra urolighetene noen kvartaler fra Place de la Bastille, hadde hun avfeid det hele som nok et tegn på at det var meningen at de skulle dele den lidenskapelige fantasien hennes.

Da dagslyset og fornuften innhentet henne igjen, virket det hele litt mindre som skjebnens spill, tatt i betraktning at de hadde møtt hverandre på den lille latinamerikanske baren rett over gaten for leilighetene.

Trygt innenfor døren til sin egen leilighet kjente Veronica hvordan knærne ga etter og hun lente seg mot døren mens et hysterisk fnis av lettelse kjempet seg oppover halsen. Hun løftet hånden mot halsen, men til hennes store overraskelse grep ikke fingrene om det lille jadesmykket, formet som en maorifiskekrok, som hun alltid hadde hengende der. Halsen var naken. Det gikk opp for henne at smykket trolig lå igjen i Lucs leilighet, og det var ikke snakk om å gå tilbake dit for å hente det.

Veronica tenkte med seg selv at hun jammen hadde rukket å oppleve mye på den korte tiden hun hadde vært hjemmefra. Første gang på et fly, første gang i London, første gang syk og alene i et land hvor hun ikke kunne språket, og første gang hun hadde våknet opp sammen med en fremmed mann.

Hun ristet på hodet. Hun ønsket ikke å angre på det hun hadde gjort. Det hadde vært hennes eget valg. Dessuten var han ikke en totalt fremmed. De hadde tross alt funnet en måte å kommunisere på til tross for språkproblemene.

Lucien.

Luc.

Hun husket hvordan hun hadde ledd mot ham og sagt navnet hans da han hadde kysset henne i trengselen på Champs-de-Mars hvor de hadde stått og beundret fyrverkeriet fra Trocadéro, og hvordan hun sukkende hadde mumlet det mot munnen hans under den brennhete omfavnelsen bak en søyle ved Place des Vosges.

De drømmende, grå øynene hennes fikk plutselig øye på den blinkende klokken på mikrobølgeovnen i kjøkkenkroken, og hun stirret forferdet på armbåndsuret som bekreftet tidspunktet.

Veronica småløp rundt i den lille leiligheten og kastet eiendelene sine ned i kofferten, som lå åpen på gulvet. Det var ikke engang tid til en forfriskende dusj, tenkte hun mens hun byttet skjørtet og toppen ut med en kakifarget shorts og en gul singlet og feide med seg toalettsakene fra badet. Hun brukte tørkepapir for å vaske bort de verste sminkerestene og børstet håret med raske, harde drag som fikk tårene til å sprette. Deretter samlet hun det bak i nakken i en hestehale.

*

Litt over en time senere småløp hun nedover langs en av de lange perrongene på Gare de Lyon for å slutte seg til køen ved dagens første hurtigtog til Avignon. Hun hadde bare et par minutter på seg før toget gikk, og trillekofferten hoppet utålmodig bak henne mens håndtaket på den store vesken skar seg inn i skulderen.

Vel inne i vognen hadde Veronica problemer med å finne en ledig plass til kofferten sin, men til slutt kunne hun synke lettet ned i setet.

Hun studerte den ledige vindusplassen ved siden av seg og bestemte seg for å sette seg der i stedet. Dersom Karen hadde vært der sammen med henne slik de hadde planlagt, ville de ha ledd av at de hadde vært sent ute i stedet for å la seg uroe av det.

En del av henne var fremdeles rasende på den yngre søsteren for at hun hadde ødelagt ferieplanene deres.

*

Da hun hadde ankommet Heathrow en uke tidligere, hadde Veronica forventet at tjue år gamle Karen ville være på flyplassen for å ta imot henne med en klem og massevis av planer for en fantastisk helg i London, før de steg om bord i Eurostartoget til Paris og ferien i Frankrike sammen.

I stedet hadde hun ventet i førti minutter i ankomsthallen før hun ble skikkelig nervøs. Karen var kjent for å være sent ute, men da hun hadde sendt søsteren en tekstmelding, hadde hun bare fått en tilbake der hun ble bedt om å ta en taxi til leiligheten.

Hun burde jammen ha en god forklaring klar, tenkte Veronica irritert. Etter tjueseks timer på et såkalt direktefly, som inkluderte to flybytter og et par glass for mye med gratis vin om bord enn hun hadde planlagt, følte hun seg totalt utslitt. Hun hadde imidlertid holdt det dalende humøret oppe ved tanken på alle de fantastiske opplevelsene som lå foran dem, og hadde lagt ut på reisen fra flyplassen til leiligheten i Kensington med godt mot. Karens sjef hadde dratt på ferie dagen i forveien og hadde latt assistenten sin få lov til å nyte den siste helgen i byen alene.

Karen hadde, typisk nok, ikke tenkt på hvor mye det ville koste å ta taxi fra flyplassen og inn til byen. Veronica gjorde raskt om beløpet taxisjåføren oppga til newzealandske dollar og bestemte seg for den billigste løsningen, til tross for et svimlende jetlag. Bevæpnet med et lite kart i lommeformat kjempet hun seg triumferende opp fra stasjonen midt i trengselen fra morgenrushet og fant frem til leiligheten til fots.

Da søsteren rev opp døren til leiligheten og ønsket henne velkommen med en lenge etterlengtet klem, forsvant all frustrasjonen – for en stund, i det minste.

– Endelig! utbrøt Karen. De grønne øynene hennes glitret av glede og hun hjalp søsteren inn med bagasjen. – Hvorfor brukte du så lang tid på å komme deg hit?

– Det er rushtid, sa Veronica ironisk.

– Jeg mener ikke nå, lo Veronica. – Jeg mener fra Auckland. Du burde ha flydd via Los Angeles, slik som oss, i stedet for å velge den lange melkeruta. Det er jammen ikke rart du ser ut som en oppvridd vaskefille!

Veronica kjente plutselig hvordan alderen tynget. – Det var den billigste billetten jeg kunne finne, sa hun mildt, vel vitende om at søsteren garantert hadde kommet seg til London på en mye dyrere og mye behageligere måte enn henne selv.

Karen så like vakker og strålende ut som alltid. Kledd i et miniskjørt og en elastisk tubetopp som fremhevet den velformede kroppen var det ingen som kunne gjette at den sofistikerte kvinnen som sto foran henne, hadde vokst opp på en gård.

Selv om de var like høye hadde Veronica, med sine myke kurver, alltid følt seg som en klumsete kjempe sammenlignet med søsteren. Karen var grasiøs og slank som et siv, med perfekt hud. Det var ikke en eneste fregne å skue på hele den vakre kroppen. Håret lå blankt, glatt og skinnende nedover ryggen. Smale øyebryn og høye kinnbein ga henne et litt overlegent uttrykk, men med en gang hun smilte, så hun ut som en uskikkelig alv.

Folk hadde alltid vært villige til å tilgi Karen for mye ugagn for å få et slikt smil i gjengjeld. Det var ikke rart at hun alltid hadde kommet ned på beina og var blitt en smule bortskjemt og tankeløs.

Hvor tankeløs hun egentlig hadde blitt, oppdaget Veronica en liten stund senere da de hadde gjort seg ferdige med alle nyhetene hjemmefra og Karen innrømmet hvorfor hun ikke hadde vært på flyplassen for å ta imot storesøsteren. Hun hadde vært travelt opptatt med å pakke, men ikke for å dra til Frankrike.

– Karibia? Veronica følte at noen hadde slått henne i hodet. – Og du drar på søndag? gjentok hun mutt. – Men det er jo dagen før vi skal dra til Paris sammen!

Karen kastet håret bakover. Smilet hennes var en blanding av trassig glede og flau skyldfølelse. – Jeg vet det! Og jeg burde ha fortalt deg om dette, men det ble ikke bekreftet før for et par dager siden, og du hadde allerede betalt for alt på forhånd og var praktisk talt på vei. Men, Ronnie, er det ikke fantastisk? utbrøt hun, som om all entusiasmen hennes var i stand til å døyve søsterens forvirring og sjokk over den massive endringen i planene deres.

– Jeg visste ikke engang at du var interessert i å ta modelloppdrag, sa Veronica tomt. Hun følte seg kvalm av skuffelse. Den merkelige tomme følelsen i hodet som hadde plaget henne helt siden hun steg av flyet, antok nye proporsjoner, og hodet kjentes ut som en varmluftsballong som truet med å løfte hodet hennes bort fra skuldrene.

Karen bablet videre. – Jeg møtte en fyr som sa at jeg burde prøve meg, så jeg fikk laget en bok med bilder i Auckland. Jeg har tatt den med rundt til forskjellige modellbyråer mens jeg har vært her, og faktisk hatt noen små oppdrag allerede. Men dette er en fantastisk mulighet. Det er en uke på Bahamas for å ta en serie med motebilder, sa hun og strøk hendene over hoftene med en selvtilfreds, beundrende mine.

– Men du har jo allerede en jobb, mumlet Veronica.

Siden hun var sytten hadde Karen jobbet for den newzealandske matjournalisten Melanie Reed. Til å begynne med hadde det vært som barnevakt, men etter hvert hadde hun blitt barnepasser på fulltid for journalistens yngste datter. Da ni år gamle Sophie hadde dratt hjemmefra for å begynne på kostskole, hadde Karen blitt Melanie Reeds personlige assistent, og bodde permanent sammen med familien. Selv om Melanie og ektemannen hadde fast adresse i Auckland, var de ofte på reisefot, og de siste to månedene hadde de tilbrakt i London, hvor Melanie arbeidet med en bokavtale, drev med forundersøkelser og opptak for et TV-program.

Reed-familien hadde planlagt en fire uker lang ferie i Sør-Frankrike etter at Melanie hadde fullført oppdraget i London, og da de hørte at Veronica hadde planlagt å fly til Europa for å feriere sammen med søsteren, hadde de tilbudt Karen å låne leiligheten deres i Paris for en billig penge og å bo gratis i det lille gjestehuset de hadde på eiendommen sin i Provence.

– Jeg trodde du likte å jobbe for Melanie, la Veronica til.

– Jeg gjør jo det, svarte Karen. – Men jeg har ikke tenkt å fortsette med det resten av livet. Dessuten har jeg jo egentlig ikke valgt det. Det skjedde bare, liksom. Dessuten vet Mel om det og er veldig glad på mine vegne. Dette er min drøm, Ronnie, akkurat som det å dra til Frankrike alltid har vært din. Ansiktet hennes la seg i triste folder. – Du ønsker vel ikke at jeg skal gå glipp av min store sjanse?

Veronica himlet med øynene av søsterens tåpelige ord. Selvsagt ønsket hun ikke å stå i veien for søsterens ambisjoner, og det var søsteren fullstendig klar over.

– Ikke vær sint på meg, ba Karen. – Jeg vet at dette er et utrolig dårlig tidspunkt, men når skjebnen kommer og banker på, er du nødt til å åpne opp døren og slippe den inn.

Veronica var fristet til å himle med øynene nok en gang. I stedet sukket hun og konstaterte at den lette følelsen hun hadde hatt i hodet tidligere, hadde forvandlet seg til en dundrende hodepine. – Det var du som overtalte meg til å komme hit og tilbringe ferien sammen med deg, sa hun.

– Ja, men med en gang vi nevnte Frankrike var du ikke til å stoppe, protesterte Karen. – Du snakket jo hele tiden om hvilken fantastisk mulighet det var til å få nye ideer og nye kontakter til den lille butikken din.

Den lille butikken var egentlig en forretningsidé Veronica hadde jobbet med en stund. Hun foretok innkjøp av personlige gaver for selskaper og privatpersoner. Hittil hadde det vært noe hun hadde drevet med utenom jobben, men etter hvert håpet hun å kunne utvide det til et eget selskap og drive med det på fulltid.

– Hva skal vi gjøre med alle reservasjonene? spurte Veronica og kvalte nok en bølge av skuffelse.

Karen hadde selvsagt løsningen på det problemet også. Hun brydde seg ikke om at hun ville miste sin halvdel av utgiftene, for hun ville jo tjene dem inn igjen gjennom modelloppdraget. Derfor skulle Veronica holde seg til planen deres og dra til Paris i fem dager og deretter til Provence. Karen skulle ta et billig fly ned til Marseille etter at modelloppdraget på Bahamas var gjennomført og slutte seg til søsteren i Provence, slik at de i det minste kunne nyte slutten av ferien sammen.

Tanken på at Karen ikke skulle være med allikevel gjorde imidlertid Veronica usikker på om det passet seg at hun benyttet seg av Reed-familiens gjestfrihet, men da hun sa det til Karen, viftet hun henne bare bort.

– Tull og tøys! Du har jo truffet både Melanie og Miles tidligere, og du vet jo at de liker deg. Melanie synes jo at jobben du gjør for mamma og pappas økologiske gårdsbruk er helt fantastisk, og hun beundrer den innsatsen du gjør der. Dessuten har jeg fortalt Melanie alt om hvor høyt du elsker Frankrike og hvordan du sikler over kokebøkene hennes derfra.

– Å nei, stønnet Veronica. – Det gjør jo bare alt enda verre. Du får det til å høres ut som om jeg drev og fisket etter en invitasjon. Kanskje jeg bør tilby meg å betale for oppholdet allikevel?

– Jeg vet om en ting du kan tilby deg å gjøre som de vil sette større pris på enn penger, smilte Karen lurt.

Det viste seg at Melanie hadde brukket albuen ved ankomsten i Provence og var tvunget til å gå med den i fatle de neste fire til seks ukene. Hun hadde ringt Karen for å gi beskjed om det og advart henne om at hun muligens ville bli nødt til å arbeide litt i løpet av oppholdet i Provence. Karen hadde sagt at hun selvsagt ville stille opp, men nå som hun ble forsinket kunne muligens Veronica tilby seg å hjelpe Melanie imens. Jobben var ikke slitsom i det hele tatt. Den involverte kun å gjøre noen ærend og å ta noen notater, og det var ikke sikkert at Melanie ville benytte seg av Veronicas tilbud i det hele tatt. Hun hadde tross alt hele familien rundt seg.

Melanie hadde ikke vært den eneste som hadde blitt tvinnet rundt lillefingeren av Karen, tenkte Veronica ironisk mens hun så ut av togvinduet på de siste passasjerene som hastet om bord i toget før dørene lukket seg.

Togturen gjennom tunnelen forsvant i en feberhet døs. Det som Veronica først hadde trodd var jetlag, viste seg å være et kraftig tilfelle av influensa. Men det eneste doktoren hun hadde tilkalt da hun sjanglet inn i leiligheten i rue de Birague kunne gjøre, var å skrive ut ekstra sterke febernedsettende tabletter. Deretter hadde hun tilbrakt to dager i sengen, alene og i elendig form mens hun syntes forferdelig synd på seg selv. Det var jammen ikke rart at hun hadde sluppet seg skikkelig løs da hun endelig kunne våge seg ut av leiligheten!

*

Hun la den blussende pannen mot den kjølige vindusruten, og da hun åpnet øynene igjen, så hun de siste etternølerne haste mot de fremste vognene. En av dem var en mann som bar på en PC, etterfulgt av en mann som bar bagasjen for ham.

Han var høy og beveget seg lett og ledig. Mannen bak ham strevde med å holde følge. En hvit hatt med nedbrettet brem skjulte mesteparten av hodet hans, men plutselig fikk hun øye på den korte, svarte hestehalen som så vidt stakk opp av den oppbrettede skjortekragen hans. Hjertet hoppet nesten opp i halsen på henne. Det kunne umulig være ham!

Hun lente seg forover og fortsatte å stirre på ham, men ikke en eneste gang snudde han hodet til siden, og det var umulig for henne å få et glimt av profilen hans.

Plutselig snudde han seg til siden og steg om bord i toget. Det ga henne et ørlite øyeblikk til å se om hun gjenkjente ham, men det eneste hun så, var et glimt av en markert nese og en ubarbert kjeve.

Veronica lente seg bakover i det myke setet og lot seg gli nedover i det slik at ansiktet hennes ikke var synlig over raden av seter. Hun forsøkte på ingen måte å gjemme seg, sa hun til seg selv, hun ønsket bare å finne en komfortabel sittestilling.

Selvfølgelig var det ikke Lucien som nettopp hadde gått om bord i toget. Det var sikkert bare en som minnet litt om ham, og så hadde fantasien hennes tatt seg av resten.

Hun snudde hodet mot vinduet igjen idet toget satte seg i bevegelse. Det eneste hun ønsket nå, var å nyte hvert eneste øyeblikk av turen til Avignon.


ANDRE KAPITTEL

Den sexy, mørkhårede franskmannen hennes var der igjen. Veronica knelte i vinduskarmen og stirret ned på baren som lå rett over gaten. Hun passet på å holde seg skjult bak gardinet slik at han ikke skulle oppdage henne dersom han tilfeldigvis kastet et blikk opp mot det åpne vinduet.

Han satt ved det samme bordet inntil veggen som alltid, rett innenfor glassdørene. I hånden holdt han et halvfullt glass med øl, og han leste i avisen han hadde foran seg på bordet.

Det var få gjester i baren på denne tiden av døgnet. Det var ikke før etter mørkets frembrudd at baren ble fylt av mennesker og begynte å pulsere med latinamerikansk musikk. På slaget midnatt stoppet musikken og glassdørene ble trukket for mens gjestene blidt ble jaget ut på gaten med en strøm av lykkønskninger. Veronica var takknemlig for at baren ikke holdt åpen lenger, for den korte avstanden mellom husene tvang musikken oppover langs husveggene, og i den varme luften var det umulig å sove med vinduene lukket.

De to første dagene hennes i Paris hadde vært en prøvelse. Hun orket ikke å gå ut av leiligheten bortsett fra et lite besøk på apoteket rundt hjørnet og til dagligvarebutikken som lå noen få skritt unna inngangen til leiligheten. Det eneste hun gjorde, var å ta piller, sove og drikke litervis med vann. Underholdningen besto i å klikke seg gjennom endeløse franske programmer på TV-en og stirre ut av vinduet på det som foregikk i gaten under.

Første gang hun hadde fått øye på den sexy, fremmede mannen, hadde vært etter at hun hadde kommet tilbake fra en forsiktig runde i området for å teste ut hvordan formen var. Han hadde sittet ved det samme bordet, sidelengs i stolen, mens han nippet til en stor kopp med kaffe og bladde gjennom avisen.

Det så ut som om han var i slutten av tjueårene. Mens hun hadde stått der og betraktet den slående profilen hadde hun kjent hvordan hun ble tiltrukket av ham, og en sexy murring hadde lagt seg i mellomgulvet og fulgt henne inn i drømmeland da hun tok seg en hvil like etter.

Hun hadde ikke brukt så lang tid på å innse at det umulig gikk an å presse inn en hel ukes sightseeing på de få gjenværende dagene hun hadde igjen i byen, så hun kortet ned på stoppestedene på listen og konsentrerte seg om de absolutte høydepunktene. Da energien og appetitten kom tilbake, hadde hun kastet seg helhjertet ut i jakten på Paris, stadig sulten på mer mens hun trakk inn alle de vakre stedene og de fantastiske opplevelsene.

Hver gang hun hadde gått forbi baren i rue de Birague eller tittet ut av vinduet i leiligheten, hadde hun ikke klart å la være å kaste blikket mot et spesielt bord med en forventningsfull kiling i magen.

Hun hadde egentlig ikke forventet å se ham igjen, men han hadde vært der flere ganger nå, både om morgenen, med en kopp kaffe, og om ettermiddagen eller kvelden, med et glass øl eller vin. Hun trodde ikke at han var turist, men samtidig virket det ikke som om han jobbet heller, siden han satt i baren til ulike tider av døgnet. Og han var alltid alene. Slik som Veronica selv.

Håndflatene hennes ble fuktige av svette ved tanke på hva hun planla å gjøre.

Bastilledagen falt på den siste kvelden hennes i Paris, og hun var fast bestemt på at hun skulle avslutte oppholdet med stil. Tidligere samme morgen hadde hun sluttet seg til menneskemengden som sto og så på den tradisjonelle militærparaden langs Champs-Élysées og besøkt graven til den ukjente soldat under Triumfbuen. Lunsj hadde hun spist i Latinerkvarteret, og hun hadde gått over Île de la Cité på hjemveien.

Hun hadde imidlertid vært helt alene, og overalt hadde hun truffet på par av et eller annet slag.

Nå var det sent på ettermiddagen og hun begynte å fylles opp av trass.

Hun grep vesken og kastet nok et blikk i speilet. Skjørtet var av chiffon og lå elegant langs de slanke lårene. Hun svingte seg rundt og beundret hvordan det vakre stoffet bølget seg rundt henne. Silketoppen med tynne stropper avslørte deler av de eksklusive, franske blondene som var brodert på brystholderen hun hadde under. Hun hadde vært gal da hun hadde gått til innkjøp av det dyre antrekket dagen i forveien.

På vei ut av døren grep hun med seg det flortynne sjalet slik at hun kunne legge det over skuldrene dersom motet sviktet.

Hun gikk over gaten og rett inn i den avlange baren. Den fremmede, sexy mannen hadde plassert seg med ryggen mot veggen slik at han hadde utsikt mot rommet. Veronica satte seg med ryggen til den motsatte veggen, to bord nedenfor ham.

Han tok en slurk av ølen og rynket pannen over noe som sto i avisen som lå foran ham på bordet. Det virket som om han ikke hadde brydd seg om å se opp engang da hun kom inn, i motsetning til alle de andre i rommet. Hun hadde imidlertid både sett og følt det raske, anerkjennende blikket han hadde sendt henne idet hun gikk forbi ham.

Øynene hans var mørke. Med stor tilfredsstillelse registrerte hun også at han ikke hadde noen giftering. Litt av nervøsiteten forsvant og hun krysset beina og la dem i en elegant vinkel, slik Karen hadde lært henne.

Da servitrisen kom bort var Veronica allerede klar til å bestille. Mest av alt kunne hun tenke seg en tørsteslukkende øl, men det var ikke helt passende med det bildet hun ønsket å skape av seg selv i kveld, så hun bestilte seg en kir.

Noen minutter senere ble et duggvått glass plassert foran henne, akkompagnert av en strøm av ord på fransk. Veronica løftet hånden unnskyldende.

– Excusez-moi, mais je ne comprends pas, svarte hun forsiktig på sin beste turistordbokfransk.

– Ah! Anglaise, sa servitrisen med en gang da hun hørte aksenten hennes.

Veronica ristet energisk på hodet. – Nouvelle Zélande, svarte hun og håpet at en europeer ville synes at det var eksotisk. Den korte avstanden bort til mannen ved bordet rett bortenfor henne gjorde at han umulig kunne unngå å få samtalen med seg, selv om det ikke virket som om han hørte etter.

Veronica tok en slurk av drinken sin og nøt smaken av hvitvin blandet med bringebærlikør. Hun stirret skamløst på byttet sitt.

På nært hold så hun at ansiktet hans hadde sterke trekk og at den olivenfargede huden var myk og glatt, bortsett fra på hakepartiet der små skjeggstubber kjempet seg fram i lyset. De buede, mørke øyebrynene hans var rynket. Han konsentrerte seg om avisen sin.

Uten å slippe ansiktet hans med blikket drakk hun en slurk til av drinken for å øke motet, og stetten på glasset laget en høy lyd idet hun satte det litt for hardt tilbake på bordet.

Plutselig ble hun holdt fast av et strengt, mørkt blikk. Han hadde tydelig vært klar over at hun betraktet ham selv om det ikke hadde virket sånn.

Hun bestemte seg for å ikke smile. Det var sikkert en slik reaksjon han ventet fra henne, og hun ønsket ikke at han skulle avvise henne før hun hadde hatt sjansen til å åpne munnen. I stedet holdt hun blikket hans fast med kjølige, grå øyne.

Hun var ikke særlig erfaren når det gjaldt forførelsens kunst. Eksforloveden hadde vært svært konservativ på soverommet, og hun hadde heller ikke søsterens slående skjønnhet. Hun var derimot både smart og svært belest, så hun visste at det også fantes mer diskrete måter å fange en manns oppmerksomhet på.

Hun så hvordan øyelokkene hans dirret og underleppen strammet seg. Den synlige mangelen på interesse hadde vippet ham av pinnen. Han ønsket ikke oppmerksomhet, men samtidig ønsket han ikke å bli oversett.

Han lente seg bakover i stolen og la den ene foten over det andre kneet. Hun så hvordan han med vilje spredte beina.

Hun kom med et lite, fraværende smil mens hun lot fingrene gli opp og ned langs stetten på glasset.

Nok en gang plukket han opp avisen og åpnet den med en hurtig bevegelse, men til Veronicas store tilfredsstillelse holdt han den like under øyehøyde. Det var tydelig at han studerte henne i skjul, på samme måte som hun studerte ham.

Da en liten dråpe av kondens formet seg på utsiden av glasset, jaget hun den oppover igjen til kanten med pekefingeren, fanget den lille vannperlen med fingertuppen og stappet den inn i munnen. Hun la merke til at avisen knitret idet hendene hans knyttet seg hardere rundt den. Forbauset over sitt eget mot tok hun resten av drinken i en eneste slurk og bestilte seg en ny.

Øyeblikket etter signaliserte han til servitrisen at han ville ha en ny øl.

Veronica holdt på å besvime av nervøs lettelse. Han hadde ikke tenkt å reise seg og gå. Skjønt, med dette tempoet ville de ende opp med å drikke hverandre under bordet før de i det hele tatt hadde sagt et ord til hverandre.

En liten stund var hun fornøyd med å bare sitte der og vente på det rette øyeblikket mens hun lyttet til samtalene rundt seg. Innehaveren kom stadig vekk med kommentarer, og snakket på engelsk til Veronica, spansk til servitrisen og fransk til mannen ved veggen, som hadde sluttet å late som om han leste i avisen. Han svarte med korte, høflige fraser på perfekt fransk.

Veronica lo av noe innehaveren sa, og den mørke, hese latteren hennes, som hun så ofte hadde vært så flau over som tenåring, trakk de mørke øynene mot seg nok en gang.

Denne gang var hun klar for ham. Hun lot latteren dø naturlig hen mens hun holdt blikket hans, grep glasset og tok de tre skrittene bort til bordet hans.

– Parlez-vous anglais? spurte hun. Stemmen hennes var fremdeles varm av latter.

Han vippet hodet bakover og så på henne mens han la armene i kryss foran brystkassen. Avisen lå i fanget hans. Han hadde helt mistet interessen for den nå.

– Non. Det korte, tverre svaret ble kastet mot henne som en stridshanske.

Øynene hans var ikke svarte, slik som hun først hadde trodd, men brune som mørk sjokolade av den mest eksklusive sorten.

De ga ingen hint om hvilke tanker som fløy gjennom hodet på ham, som om han ville vente og se hvordan hun taklet å bli avvist.

– Å, svarte hun og sank ned i stolen på den andre siden av det smale bordet. – Je ne parle pas bien francaise.

Han trakk på skuldrene og skjøv underleppen ut for å uttrykke misnøyen sin med at hun ikke snakket språket hans. Veronica lot som om hun ikke la merke til fornærmelsen hans og tok en slurk av drinken sin.

– Italiano? spurte hun, selv om hun bare kunne noen fraser av språket selv.

– Non, svarte han, og det harde uttrykket hans endret seg ikke.

Hun studerte den bestemte kjeven og forsto at han kom til å holde seg til fransk uansett hva hun sa. Stahet var imidlertid en av hennes styrker, selv om eksforloveden, Neil, hadde beskrevet den som en av hennes største feil.

– Te reo maori? spurte hun ertende, selv om hun hadde sine store tvil om at han var et av få mennesker i verden som snakket New Zealands andre offisielle språk – særlig ikke siden han ikke kunne engelsk.

Eller kunne han det?

Hun la merke til et lite glimt langt inne i de brune øynene og så hvordan han presset munnen ørlite sammen. Syntes han det var morsomt? Var det et lite smil som forsøkte å presse seg fram i munnviken?

Veronica snudde seg rundt for å legge sjalet over stolryggen. Bevegelsen trakk oppmerksomheten mot de hvite, fregnekyssede skuldrene hennes.

Da hun snudde seg tilbake igjen, rødmet hun nesten over hvordan brystene hennes beveget seg der de lå trygt forvart i det luksuriøse redet av silke og blonder. Hvert eneste åndedrag føltes som en invitasjon til lettsindighet.

– Russian? Icelandic? Stemmen hennes ble enda hesere.

Han smilte, brettet avisen sammen og trakk nok en gang på skuldrene som for å indikere at hun umulig ville kunne klare å lykkes med oppgaven sin.

– Sprechen Sie Deutsch? sa han plutselig. De sjokoladefargede øynene hans hadde et ertende uttrykk.

– Nein, svarte hun. – Je parle anglais seulement. Hun understreket svaret med et kast med haken.

Et sexy smil bredte seg over munnen hans.

– Je suis désolé, sa han og la hånden spottende over hjertet.

Hun forsto hva han mente, men valgte å sende spotten igjen. – Et je suis Veronica.

Han lo og bukket. – Lucien.

Opprømt strakte hun ut hånden sin over bordet. – Så hyggelig å møte deg, Lucien.

– Enchanté, mumlet han, og hun skalv da hun kjente den varme håndflaten hans mot hennes, tommelen som gled over knokene og den varme pusten hans mot håndbaken da han strøk leppene forsiktig over den følsomme huden hennes.

Det var en overdreven gest, men den fikk allikevel Veronica til å bli varm i hele kroppen. Hun la hånden rundt det kjølige glasset i et forsøk på å roe seg ned.

Plutselig oppdaget hun at glasset hans var nesten tomt. For å kjøpe seg litt mer tid, tilbød hun seg å spandere en runde til. Han avslo, og hun tenkte forferdet at han muligens mistenkte henne for å være full. Lettelsen skyllet derfor over henne da det gikk opp for henne at han simpelthen bestilte en Kir Royale til henne og satte den på sin egen regning.

Denne drinken var laget av champagne i stedet for hvitvin, og gikk rett til hodet på henne. Alle nervene forsvant, og sammen med dem enhver tvil om det hun drev på med, var så lurt.

Til tross for språkbarrieren klarte de å komme fram til en del grunnleggende informasjon om hverandre: de var begge single, over tjueen og for tiden i Paris på egen hånd.

Da magen hennes knurret sitt pinlige budskap, betalte han regningen sin i baren og dro henne med seg til det lille brasseriet rett ved siden av hvor de satt på myke stoler og spiste østers og drakk champagne.

Flere ganger i løpet av kvelden fikk hun mistanke om at han forsto engelsk bedre enn han innrømmet, men det betydde egentlig ikke noe der og da, for det hemmelighetsfulle ved ham var bare en del av selv opplevelsen.

Det som betydde noe, var at han kjente Paris og var oppfinnsom nok til å få dem inn på et privat maskeradeball på et eksklusivt hotell og overtalende nok til å få dem inn på en berømt nattklubb.

Han var dessuten sterk nok til å trenge seg gjennom menneskemengden og snartenkt nok til å redde dem da de kom opp fra metroen ved Bastillen – hvor de hadde blitt enige om å ta farvel – og havnet midt i et opprør mellom politiet og demonstranter, blandet med kampklar ungdom på utkikk etter å starte et slagsmål.

– Luc! ropte hun idet en albue traff henne så hardt i magen at hun holdt på å falle i bakken.

– Denne veien! ropte Lucien i øret på henne og la den kraftige armen rundt midjen hennes mens han dro henne bort fra den skremmende muren av opprørte skjold og flygende batonger. De tråklet seg gjennom menneskemengden som hadde blitt tvunget på flukt fra stedet.

De løp nedover rue de la Bastille sammen med flere andre. Hun stolte blindt på ham og lot seg lede langs rekken av parkerte biler og tutende trafikk. De løp fra de andre, som hadde sakket farten da politiet snudde oppmerksomheten mot andre, mer aggressive opprørere, og etter hvert begynte hun å le ukontrollert. Det var altfor absurd å tenke på: Veronica Bell, fersk forretningskvinne og mors beste barn, på flukt fra politiet gjennom Paris.

De løp til venstre nok en gang, og plutselig befant de seg på et sted hun kjente igjen: arkaden rundt Place des Vosges. Trinnene deres ble kastet med full kraft mot taket. Lyset var fremdeles på i noen av leilighetene i den gamle, ærverdige bygningen som lå ut mot plassen, men alle restaurantene og butikkene var stengt. Her virket alle tumultene langt unna.

– Du snakket engelsk, sa Veronica anklagende og dro ham i hånden da han senket farten. Brystet hennes brant etter all løpingen, og hun måtte legge en hånd i siden.

Hun gispet idet en politibil gled forbi i enden av plassen, og Lucien trakk henne raskt bak en av de firkantede søylene som holdt oppe det buede taket i arkaden. Han presset henne opp mot den kalde steinen mens hendene hans la seg bak ryggen hennes for å beskytte den delikate silketoppen mot den harde overflaten på søylen. Med kroppen sin presset han henne langt inn i den blekksvarte skyggen. Pusten deres gikk fort og hun kunne kjenne hvordan hjertet hans slo hardt mot brystet hennes. Frykt og opphisselse blandet seg innvendig og hun måtte kjempe hardt for å kunne tenke ordentlig.

– Da vi var der borte, hvisket hun hest. – Jeg er sikker på at jeg hørte at du …

Han mumlet et eller annet tilbake. Det kunne ha vært på fransk eller engelsk eller hvilket som helst annet språk, for samtidig bøyde han seg ned og kysset henne, og plutselig betydde ingenting mer enn den berusende smaken av munnen hans, den krydrete duften av huden hans som innhyllet henne og følelsen av de sterke armene rundt seg.

Det korte møtet med fare hadde vært opphissende, og de kastet flere kubber på bålet for å få lidenskapen til å brenne enda sterkere. Adrenalinet pumpet gjennom årene da Lucien bet henne i underleppen og tvang seg inn i munnen hennes. Tungen hans var som et varmt spyd som trengte seg inn i den silkemyke munnhulen mens hoftene hans la seg hardt mot hennes og presset henne opp mot den kjølige steinen. Det var vill, erotisk plyndring, og ingenting av det han gjorde nå, minnet om de myke, ertende kyssene han hadde gitt henne da de hadde beundret fyrverkeriet tidligere samme kveld.

Veronica hadde aldri vært klar over hva hun hadde gått glipp av, men det oppdaget hun nå. Alle hemningene hennes ble vasket bort av den vanvittige behandlingen han ga henne. Fingrene hennes la seg over enden hans, og de korte neglene gravde seg krevende ned i dongeristoffet mens hun presset seg mot ham og fikk ham til å skjelve og stønne navnet hennes.

Lyden av stemmer fikk dem tilbake til virkeligheten, men ikke lenger enn at de forsto trangen de begge hadde til å få utløsning for lidenskapen.

– Kom, sa han med dyp stemme som bar med seg løfter om nytelse. Hun ville ha fulgt ham til månen. Heldigvis var det ikke så langt å gå. Han kysset henne ved hver eneste søyle, hele veien langs arkaden, og da de hadde kommet inn i rue de Birague, klarte han å beholde kontrollen lenge nok til å få henne trygt inn i leiligheten sin. Veronica lo forsiktig da de passerte døren inn til hennes egen leilighet på vei opp trappen.

Hun hadde aldri sett på seg selv som sexy og sensuell før hun så seg selv gjennom Luciens øyne. Han ville ha henne og var ikke redd for å la henne se det, og han krevde ting av henne som låste opp for de hemmelige lystene som hun ikke engang hadde vært klar over at hun hadde. Aldri før hadde en mann kledd av seg for henne på samme måte som han gjorde. Sakte og sensuelt hadde han fjernet klesplaggene sine uten å ta blikket fra henne. Han fikk henne til å rødme av lidenskap, og de hovne leppene hennes skilte seg av forventning.

Da det var hennes tur til å kle av seg, var det beundrende blikket hans mer enn nok til å forsikre henne om at han syntes at kroppen hennes var fantastisk. Han lot skjørtet hennes gli ned på gulvet og ertet henne ved å la håndflatene gli under silketoppen og over toppen på de svulmende brystene. Hun holdt armene over hodet og han dro toppen av henne, deretter bøyde han hodet og la munnen mot de duvende, hvite åsene som hvilte bak blondene i den lavendelfargede brystholderen. Hendene hans var like dyktige som munnen, og Veronica lukket øynene og la seg bakover mens bølger av uforfalsket, sensuell nytelse skyllet over henne.

*

Den ene spruten traff henne i ansiktet og gjorde henne våt.

Veronica åpnet øynene med et rykk og den blussende opphisselsen ble til flau rødming da det gikk opp for henne at hun befant seg på toget til Avignon, og at en liten jente i rosa kjole hadde vært uheldig å søle vann på henne. Hun mottok unnskyldninger fra den lille jentas amerikanske mor og forsikret dem begge om at mineralvann bare gjorde godt for huden.

Hun klappet vannet inn i den varme huden med håndflatene og kjeftet på seg selv for å ha sovnet slik at hun hadde gått glipp av utsikten fra togvinduet.

Nå var det for sent. Toget var i ferd med å ankomme Avignon, og det sakket farten.

Noen hadde kastet en avis på gulvet ved siden av Karens tomme sete, og hun lente seg automatisk over og plukket den opp. Da hun oppdaget at det var den samme avisen Lucien hadde sittet med i baren, skar hun en grimase til seg selv og bladde raskt gjennom den uten å være i stand til å forstå mer enn en setning eller to her og der. I midten av avisen var det masse bilder av kjendiser i ulike kompromitterende og uheldige situasjoner, men Veronica hoppet over den delen siden hun ikke var noe særlig interessert i slike nyheter. Rent impulsivt la hun avisen i vesken. Hun lovet seg selv at hun ikke ville beholde den. Det var ikke behov for noe synlig bevis på hennes ville natt i Paris.

*

Mens hun bukserte bagasjen sin nedover den lange betongtrappen til de små kioskene hvor leiebilfirmaene holdt til utenfor stasjonen i Avignon, var Veronica glad for at hun hadde hatt forsyn nok til å kjøpe seg en bredbremmet stråhatt på et av de mange markedene i Paris. Hetebølgen som bakte i Paris hadde også gjort Sør-Frankrike til en stekeovn, og fra den blå himmelen sendte solen ubarmhjertig varme stråler ned på henne.

Det var lang kø foran den lille kiosken, men den beveget seg forbausende raskt og snart holdt hun nøklene til den lille Golfen i hånden. Hun lot blikket gli over parkeringsplassen og stoppet brått opp idet hun fikk øye på en mann som sto lent inntil disken ved en av de andre kioskene. Han hadde plassert PC-en og kofferten ved føttene mens han holdt hatten i den ene hånden. Jenta bak disken spøkte og lo med ham mens hun rakte ham leiebeviset og nøklene.

Det var Luc! Det var umulig å ta feil. Det var ham hun hadde sett gå om bord i toget på Gare de Lyon.

Dette var et litt for pussig sammentreff til at det var tilfeldig, tenkte hun mens hun samlet sammen eiendelene sine og plasserte dem i bagasjerommet på den blå leiebilen.

Hadde han fulgt etter henne? Hun husket at hun hadde fortalt ham om planene sine selv om hun ikke hadde sagt noe om verken hvor hun skulle eller når hun skulle dra.

Hun forsøkte å le bort alle de merkelige spekulasjonene som svirret rundt i hodet. Hun og Luc hadde vært skip som passerte hverandre i natten, og det eneste de begge hadde ønsket av opplevelsen de hadde delt, var minnet om en fantastisk kveld.

Det fantes selvsagt en helt logisk forklaring på hvorfor veiene deres hadde krysset hverandre nok en gang. Luc hadde båret på en PC, så det kunne jo hende at han var i Avignon i forbindelse med forretninger. Han drev trolig sitt eget firma, tenkte Veronica, så han kunne velge sin egen arbeidstid.

Hun var nervøs nok for å skulle kjøre på motsatt side av veien for første gang. Hun trengte ikke å uroe seg for at hun kanskje ble forfulgt av en psykotisk seriemorder i tillegg.


TREDJE KAPITTEL

Veronica sukket tilfreds da hun satt ved bordet under den vide platanlønnen på torget i den lille byen, og nippet til en kopp kaffe mens hun nøt den svale brisen som lekte rundt henne.

Reed-familien ventet ikke at hun skulle ankomme villaen deres, Mas de Bonnard, ved utkanten av St Romain-de-Vaucluse før om ettermiddagen, og siden det kun tok omkring førti minutter å kjøre dit på hovedveien fra Avignon hadde Veronica bestemt seg for å ta det med ro og unngå de altfor trafikkerte veiene og heller nyte ruten som Melanie hadde foreslått.

Hun skar seg et stykke til av den glinsende paien og stappet biten i munnen mens hun trakk inn den intense, søte smaken av aprikos som bredte seg i munnen.

En stilig, sølvfarget kabriolet med rødt interiør gled inn på det brosteinsbelagte torget. Da den kom nærmere og sakket farten for å stoppe for en gjeng med barn som løp etter en liten hund, kastet sjåføren et blikk på omgivelsene. Øynene hans var skjult bak mørke solbriller, men Veronica så hvordan det mørke, blanke håret beveget seg da han plutselig rykket til. Kjeven hans åpnet seg for deretter å lukke seg hardt igjen, og bilen stoppet opp med et rykk. Sjåføren parkerte inntil fortauskanten og hoppet ut av bilen uten å ta seg bryet med å åpne døren.

Med kun et par lange skritt sto han rett foran bordet hennes, og den mørke skyggen hans la seg over solflekkene på duken.

– Vel, er ikke dette en hyggelig, liten gjenforening!

Kaffen skvulpet i koppen hennes mens hun krympet seg av Luciens sarkastiske tone. De brune øynene hans lynte mot henne. Han sto med hendene på hoftene og hver eneste celle i kroppen hans utstrålte maskulin aggresjon.

Hun kjente hvordan kroppen hennes reagerte på at han sto rett ved siden av henne og fikk panikk.

– Hva gjør du her? Følger du etter meg? sa hun halvt i panikk og halvt håpefullt.

Det var en kort pause, som om han ble overrasket over svaret hennes. Sjokket over å se henne igjen hadde vært ekte, og hun forsøkte å få kontroll over ydmykelsen.

– Kommer du til å kjøre kniven i meg dersom jeg ikke gir deg det svaret du ønsker? spurte han varsomt, og hun senket blikket bare for å oppdage at hun fremdeles holdt den lille kniven hun hadde brukt til å dele opp paien med i hånden. Klirrende la hun den tilbake på tallerken. De befant seg tross alt på et offentlig sted. Dersom han forsøkte seg på noe farlig, kunne hun alltids skrike.

Slik hadde det ikke vært natten i forveien. Da hadde de vært alene. De hadde vært nakne sammen i sengen hans og latt seg rive med av dampende het elskov.

Hun rødmet, og øynene hans glitret nok en gang av angrepslyst.

Han dro til seg en stol fra nabobordet og satte seg overskrevs på den.

– Finner du ikke de rette ordene, Veronica? spurte han med et freidig smil. – Du hadde jammen mer enn nok å si i går. C’est vrai?

Den hånlige bemerkningen fikk henne til å feste det forvirrede blikket på ham mens den forræderiske oppførselen hans sank inn for fullt.

– Og du snakker plutselig flytende engelsk, sa hun syrlig. – Du har ikke engang en utenlandsk aksent.

– Jeg er rett og slett et geni, svarte han tørt. – Jeg lærer raskt. Det spottende smilet viste at han ikke forventet at hun skulle tro på ham.

– Du er ikke mer fransk enn meg! utbrøt hun.

– Jeg har heller aldri påstått at jeg er det, sa han og trakk på skuldrene.

– Du sa aldri at du ikke var det heller, svarte hun bittert.

Munnen hans snurpet seg. – Jeg trodde det var det som var avtalen: ikke spør og ikke fortell – for du gjorde jammen ingen forsøk på å spørre meg om hvem jeg var eller hva jeg var. Men nå forstår jeg at det var fordi du allerede visste hvem jeg var før du i det hele tatt steg inn i den baren. Det var ikke noe som helst tilfeldig over møtet vårt, var det vel, Veronica?

De grå øynene hennes trakk seg bort fra det anklagende, mørke blikket da hun husket hvordan hun hadde studert ham fra vinduet i leiligheten.

– Det var ikke på den måten.

– På hvilken måte var det da? sa han.

Hun krympet seg ved tanken på å måtte besvare spørsmålet hans og forsøkte å utsette øyeblikket. – Det var i alle fall ingen grunn til at du skulle late som om du ikke snakket et ord engelsk, sa hun spakt.

– Akkurat på samme måte som du hevdet at du ikke kunne fransk, parerte han.

Hun blunket. – Men det gjør jeg ikke, protesterte hun.

– Så hvordan forklarer du lesestoffet ditt, da? Han bøyde seg ned og fisket ut tabloidavisen som stakk ut av vesken hennes. – Eller kjøpte du den kun på grunn av alle de fine bildene? Han snerret nesten.

– Jeg har ikke lest den. Den er ikke engang min, svarte hun raskt, ikke villig til å forklare hvorfor hun hadde tatt den med seg da hun gikk av toget. – Noen hadde lagt den igjen på toget. Jeg hadde tenkt å kaste den, men så glemte jeg det. Hun mumlet.

– Så praktisk. Jeg ser faktisk en søppelbøtte på hjørnet der borte, så la meg hjelpe deg med den biten. Han gikk bort til søppelbøtten og stappet avisen godt ned i dypet av den.

Den overraskende handlingen hans hadde akkurat forhindret at hva det enn var som sto i den avisen og som hadde opprørt ham slik, var trygt utenfor rekkevidde nå.

Han satte seg ned igjen på stolen og vinket bort servitøren som var på vei bort mot bordet for å ta imot en bestilling.

Han hvilte den mørke haken på de foldede armene. – Hva var det vi snakket om? spurte han uten å forvente et svar. – Å ja, vår lille lek i går kveld. Gikk du gjennom tingene mine før du dro?

Hun stivnet til. – Hvorfor skulle jeg det? Jeg er ingen tyv!

Han reiste seg opp og ristet av seg den spottende frekkheten. – Hva ellers skulle jeg tro da jeg våknet og oppdaget at du hadde flydd av gårde i månelyset? Og jeg som trodde at kiwier ikke kunne fly.

Hun hadde ingen planer om å fortelle ham at det var lite erfaring og forlegenhet som hadde fått henne til å flykte. – Jeg hadde ting jeg måtte gjøre, sa hun vagt.

– Og folk du måtte ringe, regner jeg med? Han vippet hodet til siden slik at sollyset som skinte gjennom treet, traff øynene hans og farget dem i en dyp tone av polert bronse.

– Og kanskje arbeidsgiveren din i London? mumlet Lucien.

Veronica ble enda mer forvirret. – Jeg har egentlig ikke noen arbeidsgiver, svarte hun. – Jeg driver mitt eget firma. Og jeg kommer fra New Zealand.

– Så du er frilanser? avbrøt han med et nedsettende blikk som fikk henne til å bli virkelig irritert.

– Jeg foretrekker å kalle meg selv en selvstendig forretningskvinne.

Ansiktet hans ble hardt. – Uansett hva du kaller deg selv, er rådet mitt det samme: slutt med å følge etter meg. Jeg liker ikke å bli plaget på den måten, og franske myndigheter ser ikke med blide øyne på denne typen invasjon av privatlivet. Det kan hende at de kaster deg ut av landet på den myke, hvite rumpen din før du vet ordet av det.

Munnen hennes åpnet seg av forbauselse. – Så du tror at det er jeg som følger etter deg? Stemmen hennes var hånlig og hun begynte å le, men stoppet fort da det gikk opp for henne at han mente alvor. – Det er jo helt vilt! Hvordan i all verden skulle jeg ha klart å følge etter deg når jeg var her før deg?

– Du kom her først bare fordi jeg hadde noen saker jeg måtte ordne i Avignon før jeg kunne dra. Tror du ikke jeg la merke til deg der du drev og lusket rundt på parkeringsplassen mens jeg ventet på leiebilen min? Hvordan gjorde du det? Gikk du tilbake og bestakk damen bak disken for informasjon om hvor jeg skulle dra?

Veronica gispet. – Jeg lusket ikke, sa hun. – Jeg hadde akkurat hentet min egen leiebil, og jeg var ikke engang klar over at du hadde sett meg, la hun til, ikke klar over at svaret hennes kunne tolkes som en innrømmelse.

– Kom igjen, begynte han. – Det er jammen ikke så mange høye, rødhårede damer omkring at du klarer å gjemme deg i mengden.

– Men da er det vel tydelig at jeg ikke drev og lusket, bjeffet hun. – Og jeg har ikke rødt hår.

Blikket hans gled opp til håret hennes. – Det skinner jammen kraftig under den brennende hete solen her i Provence. Hvorfor tror du alle disse malerne flokket seg sammen her nede for å produsere alle disse berømte mesterverkene sine? Det er fordi sollyset her gir et spesielt lys som reflekterer fargene på en helt annen måte enn vanlig.

– Er det derfor du er her? spurte hun. – Er du maler? Et kraftig, kunstnerisk temperament ville muligens forklare oppførselen hans. Kanskje avisen han hadde vært så opprørt over, hadde inneholdt en dårlig anmeldelse av en utstilling.

Han reiste seg opp. – Bra forsøk, Veronica, sa han kynisk. – De store, uskyldige øynene dine er ganske overbevisende, men det er litt for sent nå å late som om du er uskyldig.

Han bøyde seg ned mot henne over bordet mens han plasserte håndflatene langs bordkanten. Ansiktet hans kom nær nok til at hun kjente den varme pusten da han knurret mot henne.

– Dette er siste advarsel, Veronica: hold deg langt unna meg og alt som er mitt, ellers kommer du til å angre på den dagen du satte foten i Frankrike. Han reiste seg halvveis opp, som for å gå, men så bøyde han seg ned igjen og la den ene hånden på kjeven hennes mens han vippet det bleke, fregnete ansiktet bakover. – Forresten, bare sånn helt uformelt og kun mellom oss, sa han og ga henne et langt kyss. – Tusen takk for minnene. Du var helt fantastisk i går kveld, og en skikkelig håndfull på mer enn én måte. Det var faktisk det beste ligget jeg har hatt på lenge.

Deretter gikk han nedover til fortauskanten, hoppet inn i bilen sin og forsvant i et brøl av eksos.

*

Flere timer senere, mens Veronica tok nok en forsiktig runde på de smale veiene utenfor St Romain-de-Vaucluse, gnaget de fornærmende ordene hans fremdeles inni henne. Hun bestemte seg for at dersom hun noen gang traff på ham igjen, ville hun definitivt slå til ham.

Da hun nærmet seg et kryss, sakket hun farten enda mer. Veien delte seg i to ulike retninger, og Mas de Bonnard skulle befinne seg like i nærheten, ifølge det uvørne kartet Karen hadde tegnet til henne før hun dro fra London.

Hun gjenkjente hovedveien som førte inn til byen, og siden hun ikke ønsket å kjøre enda lenger i feil retning, foretok hun en u-sving og parkerte i veikanten, like ved siden av en åker. Sukkende tok hun en slurk av det lunkne vannet i flasken mens hun så bortover mot kirkespiret. Det var trolig siesta nå, for det var få mennesker ute. Heten lå som et lokk over landsbygda.

Kanskje hun ville klare å orientere seg bedre i forhold til de ustødige linjene på det håndtegnede kartet dersom hun tok en ny runde rundt landsbyen. Eller så kunne hun kjøpe et eller annet i en av butikkene i den lille landsbyen og faktisk nedverdige seg til å be om hjelp.

Det knirket i metall bak henne, og hun snudde seg og fikk se en mann komme gående mot henne ut av en stor port midt i en høy steinmur på den andre siden av veien.

– Bare kikker du, eller er du ute etter å kjøpe deg en vingård? spurte han smilende mens han ruslet bortover mot bilen hennes.

Veronica sendte ham et takknemlig smil. – Det hadde virkelig vært en ønskedrøm, Miles. Jeg bare sitter her og prøver å finne ut av kartet Karen har laget for meg. Jeg var ikke klar over at jeg faktisk hadde funnet frem.

Miles Reed humret. – Vi var ikke sikre på om det var deg til å begynne med. Vi så deg suse forbi et par ganger før det gikk opp for Melanie at hun kjente igjen det rødlige håret. Dersom du snur bilen rundt, skal jeg åpne porten for deg. Hold til venstre når du kommer inn, så ser du fort hvor du kan parkere.

Miles fulgte etter henne til fots og ga henne to nøkler på en liten ring. – En til porten og en til gjestehuset, sa han mens hun åpnet bagasjerommet på bilen. – La meg hjelpe deg med disse bagene. Melanie kommer straks for å vise deg rundt, hun måtte bare forsøke å hale Sophie ut av bassenget først.

Han svingte ut den største kofferten hennes som om den var like lett som en fjær. – Jeg håper du har hatt en god tur fra Paris, sa han. – Og at du fant veien til St Romain uten altfor mange ubehagelige overraskelser underveis.

Bare en stor en, tenkte Veronica og ble en anelse rødere i kinnene. – Det var en veldig interessant kjøretur, sa hun ærlig.

Hun fulgte etter Miles ned trappetrinnene og rundt til en solfylt, steinbelagt terrasse kantet med blomster.

– Jeg er veldig takknemlig for at jeg får lov til å bo her, la hun brydd til.

Miles dro fingrene gjennom håret. – Det er vi som er takknemlige, sa han. – Tross alt er din ferie like viktig som vår.

Veronica var ikke helt sikker på om hun forsto meningen bak ordene hans. – Melanie var jammen uheldig, sa hun.

– Ja, det skal være sikkert og visst! Det var en skikkelig kjepp i hjulet for henne. Hun har planlagt den store familiesammenkomsten i lang tid nå og ble rasende da hun fikk beskjed om å roe seg ned og bruke fatle. Det som plager henne aller mest, er allikevel at hun ikke klarer å kjøre.

Veronica følte seg litt urolig. – En stor familiesammenkomst? spurte hun. – Jeg er sikker på at Karen sa at det kun ville være den nærmeste familien som var her.

– Å, jeg mener ikke stor i forhold til antall. Vi er bare sju stykker til sammen, forklarte han. – Men det er så sjelden ungene er samlet at dette er svært viktig for Melanie, særlig siden den er planlagt rundt feiringen av hennes mors syttifemårsdag. I tillegg til tvillingene kommer også Melanies stesønn fra hennes første ekteskap, så det gjør det enda mer viktig for Melanie.

– Veronica, så vidunderlig å se deg! Melanie kom gående nedover grusgangen sammen med en lubben, liten jente i blå badedrakt. Den klare, energiske stemmen la seg over hele hagen. Hun viftet trist med den høyre armen, som lå og hvilte i en blå fatle. Den venstre armen fløy til side og hun gikk opp på tå for å gi Veronica en velkomstklem. Høydeforskjellen mellom dem var så stor at Veronica var nødt til å bøye knærne for at Melanie skulle rekke opp til henne. – Vi må selvsagt gjøre dette på den franske måten, lo Melanie og kysset Veronica tre ganger på kinnene. – Det er slik vi gjør det her.

– Hei, Veronica, sa Sophie og holdt ut en hånd. Veronica tok den. Den var fremdeles fuktig etter turen i svømmebassenget.

– Hei, Sophie. Det er jammen lenge siden. Jeg tror ikke jeg har sett deg mer enn et par ganger siden du begynte på kostskole. Jeg hører du fikk utvide skoleferien din slik at du kunne bli med hit?

– Ja, svarte Sophie. – Men jeg må fremdeles gjøre skolearbeid, og jeg får karakterer på det når jeg kommer tilbake. Men det gjør egentlig ikke noe, for jeg vil jo ikke komme så langt på etterskudd.

– Det er neppe stor sjanse for det, la Melanie fornøyd til. – Min Sophie er den beste eleven i klassen sin.

– Gratulerer, sa Veronica til Sophie, som ikke så det minste fornøyd ut over morens skryt. – En av ulempene ved å være oppvakt er dessverre at man er nødt til å holde ut med alt skrytet, la hun til.

Smilehull kom til syne i Sophies kinn av den tørre kommentaren, og hun smilte mot Veronica.

– Det ser ut som om skolen har fungert bra, sa Veronica til Melanie.

– Ja, svarte Miles. – Men det var Sophie selv som insisterte på å gå der. Han klemte den våte fletten hennes kjærlig. – Jeg tror neppe at våre svake hjerner ville gitt henne nok intellektuell stimulering dersom hun hadde blitt igjen hjemme.

– Far! stønnet Sophie forlegent.

– Kom igjen, reka, svarte han mykt. – Du kan ikke stå der og dryppe over hele gjestehuset. La mamma vise Veronica rundt, så treffer du henne kanskje igjen senere i dag.

– Å, ja, sa Melanie. – Du kommer og spiser middag med oss i kveld, gjør du ikke?

– Vel, sa Veronica nølende og fryktet at Melanie inviterte henne fordi Karen hadde sagt hvilken stor fan søsteren var av maten hun laget. – Jeg hadde egentlig ikke tenkt å spise middag i dag, for jeg hadde en diger lunsj.

– La jenta få litt pusterom, kjære, sa han med kjærlig stemme. – Hun har akkurat kommet. Det kan jo hende hun har lyst til å finne seg litt til rette først og slappe litt av.

– Så tankeløst av meg! utbrøt Melanie. – Vi skal ikke plage deg mer enn nødvendig. Men du blir nødt til å komme opp til huset til en drink og litt snacks før middag, slik at jeg kan få fortalt deg litt om området og hva som er verdt å se her. Skal vi si klokka seks? Hun åpnet døren som førte inn i gjestehuset. – Det er faktisk tradisjon på Mas de Bonnard når noen leier gjestehuset, så Miles kan ikke påstå at jeg legger unødig press på deg. Dessuten vil du få sjansen til å hilse på alle de andre.

Det var mye kjøligere inne i gjestehuset enn utenfor, til tross for at det ikke fantes luftkondisjonering der. Melanie rådet henne til å holde temperaturen slik ved å la vinduene stå oppe med skoddene foran. På den måten ville hun få god ventilasjon samtidig som hun holdt de brennende strålene fra solen unna.

– Du kan ha vinduene åpne om natten også, sa Melanie. – Det er insektnett på alle vinduene.

– Jeg har satt noe melk i kjøleskapet, og det er te og kaffe i boksene på benken, sa Melanie idet hun hastet ut av døren noen minutter senere. – Dersom du vil ta deg en tur til landsbyen, tar det bare to minutter. Du går til høyre ved enden av vingården, og der finner du slakteren, dagligvarebutikk og tre bakerier, så du har mange valgmuligheter. Hun stoppet plutselig opp midt i et steg. – Jeg holdt på å glemme bassenget. Bruk det når som helst. Bare følg oppkjørselen til huset og ta til høyre gjennom svalgangen. Dersom du kommer opp dit i sekstiden, vil du finne de fleste av oss der. Jeg kan godt sende Sophie ned for å hente deg?

– Slik at du er helt sikker på at jeg dukker opp, tenker du? spurte Veronica og løftet spørrende på et øyebryn.

Melanie lo. – Du behøver ikke å være sjenert. Du kjenner jo flesteparten allerede, selv om ikke alle har dukket opp ennå. Ashley har kommet, selvfølgelig. Hun kom for noen dager siden sammen med forloveden sin. Hun har jobbet på et kunstgalleri i Melbourne samtidig som hun fortsetter kunststudiene sine. Jeg er helt sikker på at hun kommer til å bli glad for at du er i nærheten.

Veronica smilte. Hun hadde egentlig aldri hatt noe sans for den eldste datteren til Melanie de få gangene de hadde møtt hverandre, men det kunne jo hende at hun hadde vokst av seg noe av obsternasigheten sin.

– Hva med Justin? spurte Veronica. Ashleys tvillingbror var totalt forskjellig fra søsteren, og var lett å like.

– Han kommer fra Roma om noen dager. Han har jobbet som kokk på en restaurant der.

Klokken i tårnet slo et slag.

– Kjære vene som tiden flyr, utbrøt Melanie. – Jeg må komme meg opp til huset for å se hvordan mamma klarer å hanskes med eplepaien. Hun hastet oppover grusgangen i den kvelende hete luften mens hun ba Veronica om ikke å pynte seg.

*

Da klokken nærmet seg seks tok Veronica en avkjølende dusj og vasket håret. Hun var sikker på at håret ville tørke i løpet av noen få minutter i den dampende varmen ute. Hun tok Melanie på ordet om å la være å kle seg opp og trakk på seg en ermeløs topp og løse, hvite musselinsbukser. Til slutt stakk hun føttene inn i de komfortable sandalene.

Da klokken i tårnet begynte å slå, hadde hun akkurat kommet ut i oppkjørselen. Der traff hun på en andpusten Sophie.

– Mamma sa at jeg måtte vente til klokka slo før jeg løp for å hente deg. Vent til du ser hva bestemor har tatt med til deg fra en av vennene sine!

Veronica smilte av den barnslige entusiasmen. – Jeg vet ikke om jeg orker å vente, svarte hun.

– Vennen til bestemor har en sneglefarm, sa Sophie med ærefrykt i stemmen. – Det er tusenvis av dem, fra bitte små babyer til kjempestore snegler. Du kan gå der og se på mens de får mat, hvis du vil, akkurat som i en dyrehage.

– Virkelig? Veronica kjente hvordan magen hennes gjorde et lite, ufrivillig hopp.

Sophie så uttrykket i ansiktet på henne og gjettet hva hun tenkte. – De har egentlig ikke så mye smak, vet du, men de er ganske seige å tygge på. Dersom du velger en liten en, kan du svelge den i ett eneste jafs.

– Tusen takk for tipset, smilte Veronica takknemlig.

De gikk forbi den store steinpaviljongen som fungerte som garasje, og rundet raden av oliventrær ved siden av huset.

Det var ikke før de nesten hadde kommet helt bort til den lille gruppen med mennesker som satt ved bassengområdet at det gikk opp for henne hva det var hun faktisk hadde sett da de passerte garasjen en liten stund tidligere: parkert mellom to store stasjonsvogner sto det en elegant, sølvfarget kabriolet med rødt interiør.

